ועדת הכנסת, כנסת 17, פרוטוקול מספר 100, 2007-03-12 09:30

רוחמה אברהם-בלילא: בוקר טוב.

רוחמה אברהם-בלילא: אני פותחת ישיבה של ועדת הכנסת.

רוחמה אברהם-בלילא: על סדר-היום קביעת מסגרת הדיון להצעות להביע אי-אמון בממשלה.

רוחמה אברהם-בלילא: יש לנו שלוש הצעות אי-אמון.

רוחמה אברהם-בלילא: ההצעה הראשונה היא בנושא "ניסיונותיה להדיח את יו"ר ועדת הכספים", של יהדות התורה, האיחוד הלאומי – מפד"ל.

רוחמה אברהם-בלילא: המועמד להרכיב את הממשלה הוא חבר הכנסת שמואל הלפרט.

רוחמה אברהם-בלילא: ההצעה השנייה היא בנושא: "היחסים המשובשים בין ראש הממשלה לשר הביטחון והשלכותיהם", של הליכוד.

רוחמה אברהם-בלילא: המועמד להרכיב את הממשלה הוא בנימין נתניהו.

רוחמה אברהם-בלילא: ההצעה השלישית היא בנושא: "היעדר חזון לשלום אמת ובר-קיימא של ממשלת ישראל", של רע"מ-תע"ל, חד"ש ובל"ד.

רוחמה אברהם-בלילא: המועמד להרכיב את הממשלה הוא חבר הכנסת עבאס זכור.

רוחמה אברהם-בלילא: מכיוון שאנחנו נמצאים שבוע לפני היציאה לפגרה, ויש לנו סדר-יום עמוס מאוד, אני מציעה שסיעות אשר הגישו את הצעות האי-אמון ידברו 10 דקות, ושלוש דקות לכל סיעה.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: ה צ ב ע ה בעד – 16 נגד – אין נמנעים – אין 16 הצביעו בעד, לא היו מתנגדים ולא היו נמנעים.

רוחמה אברהם-בלילא: לפיכך אני קובעת שמסגרת הדיון תהיה 10 דקות למציעים ושלוש דקות לכל סיעה.

רוחמה אברהם-בלילא: 2.

רוחמה אברהם-בלילא: פניית יושב-ראש הקואליציה בעניין בחירת יושב-ראש חדש לוועדת הכספים

רוחמה אברהם-בלילא: מונחת בפנינו פנייתו של חבר הכנסת יצחקי, יושב-ראש הקואליציה, בבקשה שוועדת הכנסת תמליץ לוועדת הכספים להחליף את יושב-ראש הוועדה ולבחור בחבר הכנסת סטס מיסז'ניקוב ליושב-ראש קבוע במקום חבר הכנסת ליצמן.

רוחמה אברהם-בלילא: היושב-ראש הנוכחי, חבר הכנסת ליצמן, נבחר כיושב-ראש זמני לוועדה בחודש מאי 2006.

רוחמה אברהם-בלילא: ועדת הכנסת המליצה שיושב-ראש ועדת הכספים יהיה זמני.

רוחמה אברהם-בלילא: מדובר פה בהליך דומה לכל בחירה של יושב-ראש ועדה.

רוחמה אברהם-בלילא: ועדת הכנסת ממליצה, והוועדה הרלוונטית בוחרת את היושב-ראש שלה, כאמור בסעיף 10 לתקנון.

רוחמה אברהם-בלילא: אני קוראת את בקשתו של חבר הכנסת יצחקי, ולאחר מכן חבר הכנסת ליצמן – שאני מעריכה אותו מאוד, בין ברמה האישית ובין את פועלו – ביקש לומר כמה דברים לוועדה.

רוחמה אברהם-בלילא: לאחר מכן אפתח את הנושא לדיון קצר ונעבור להצבעה.

רוחמה אברהם-בלילא: מכתבו של יושב-ראש הקואליציה: "אבקשך לכנס ישיבה של ועדת הכנסת במטרה להמליץ לוועדת הכספים על החלפת יושב-ראש הוועדה, חבר הכנסת יעקב ליצמן, בחבר הכנסת סטס מיסז'ניקוב, וזאת בהתאם לסעיף 10 לתקנון הכנסת".

מאיר פרוש: אני מבקש הצעה לסדר.

רוחמה אברהם-בלילא: בבקשה.

מאיר פרוש: כבר כמה שבועות שהקואליציה רוחשת פעילות, הבניין רוחש פעילות, בשאלה האם יהיה רוב בוועדת הכספים או לא, האם יהיה פה רוב, האם יהיה שם רוב.

מאיר פרוש: אני חושב שאנחנו מקדימים מעשה לעצם העניין.

מאיר פרוש: אף אחד לא בטוח אם יש רוב בוועדת הכספים להדיח את הרב ליצמן, אם כך מדוע אנחנו צריכים פה בוועדת הכנסת לדון עכשיו ולהמליץ על מישהו חדש כיושב-ראש?

מאיר פרוש: סביר להניח שלא יהיה שם רוב, אז בשביל מה לעשות את כל המעשה עכשיו?

רוחמה אברהם-בלילא: מה אתה מציע?

מאיר פרוש: אני מציע שלא נדון פה עד שיתייצבו כל אותם חברי כנסת בוועדת כספים כרוב ויגידו: אנחנו הולכים להצביע נגד.

מאיר פרוש: אבל כרגע אין לנו כזה רוב, אז בשביל מה צריכים לעשות סתם את הפעולה?

מאיר פרוש: אני רוצה לשמוע את חברי הכנסת האלה.

מאיר פרוש: בינתיים הם נעלמים.

רוחמה אברהם-בלילא: תודה.

רוחמה אברהם-בלילא: חברת הכנסת גלאון, בבקשה.

זהבה גלאון: גברתי היושבת-ראש, תהליך ההדחה של יושב-ראש ועדת הכספים - - -

אביגדור יצחקי: זה לא תהליך הדחה.

אביגדור יצחקי: איך פתאום דבר שהוא הכי הגון בעולם אצלכם הופך להיות ללא הגון?

אביגדור יצחקי: אני לא מבין את זה.

רוחמה אברהם-בלילא: אני קוראת אותך לסדר פעם ראשונה.

אביגדור יצחקי: אתם בעד הגינות כל הזמן, אתם בעד שצריך לעשות כל דבר בצורה יפה ונאותה.

אביגדור יצחקי: את יודעת איך הוא נבחר, את יודעת למה הוא נבחר, את יודעת למה אני הצעתי אותו להיבחר, ועכשיו את מנסה לסובב את הכול.

אביגדור יצחקי: הכול פוליטיקה?

רוחמה אברהם-בלילא: חבר הכנסת יצחקי, אני קוראת אותך לסדר פעם שנייה.

רוחמה אברהם-בלילא: חברת הכנסת זהבה גלאון ברשות דיבור.

זהבה גלאון: גברתי היושבת-ראש, כמו שאת יודעת, אני יודעת לברור בקפידה את דבריי, אני חוזרת על דבריי.

זהבה גלאון: תהליך ההדחה של חבר הכנסת ליצמן התעכב מזה זמן, מכיוון שלא היה רוב לקואליציה להדיח את חבר הכנסת ליצמן, והקואליציה באה בדברים עם סיעה מהקואליציה, עם סיעת הגמלאים, והצליחה לשכנע את הגמלאים לתמוך בתהליך ההדחה.

זהבה גלאון: אני מבקשת לדעת האם יש הסכם כלשהו עם סיעת הגמלאים, לפני שיש כאן הצבעה, האם נחתם אתם הסכם כלשהו, מה הובטח לסיעת הגמלאים על-מנת שהיא תשתתף בתהליך ההדחה של חבר הכנסת ליצמן, ואני מבקשת לפתוח את זה כאן בוועדה לפני תהליך ההצבעה.

זהבה גלאון: תודה.

רוחמה אברהם-בלילא: אני אאפשר ליושב-ראש סיעת גיל לומר את דברו בעניין הזה.

משה שרוני: אין שום הסכם חדש.

משה שרוני: יש הסכם שנחתם כאשר חתמנו הסכם קואליציוני, וזה הכול.

משה שרוני: מי שאומר שיש הסכם חדש, הוא לא יודע מה שהוא מדבר.

משה שרוני: תודה.

זהבה גלאון: איך השתנו הנסיבות?

דני יתום: זה לא רק אחד שלא יודע על מה הוא מדבר.

משה שרוני: אני לא צריך לתת דין-וחשבון לאף אחד.

זהבה גלאון: גברתי, הקואליציה מחויבת לשקיפות, וכאשר הולכים לתהליך של הדחה, אני חושבת שזכותנו לדעת כיצד השתנו הנסיבות פתאום.

זהבה גלאון: אם סיעה נכבדה מסיעות הקואליציה, סיעת הגמלאים, התנגדה לתהליך ההדחה וברגע זה היא שינתה את דעתה, אני חושבת שזכותה של ועדת הכנסת לדעת כיצד השתנו הנסיבות, מה הובטח ולמי הובטח.

זהבה גלאון: מה קרה מהשבוע שעבר לשבוע הנוכחי?

רוחמה אברהם-בלילא: חבר הכנסת טיבי, הצעה לסדר, בבקשה.

אחמד טיבי: בנוסף להיותי חבר ועדת הכנסת, אני גם חבר ועדת הכספים.

אחמד טיבי: נחשפתי לעבודתו ולדרך ניהולו של חבר הכנסת ליצמן את ועדת הכספים.

אחמד טיבי: אני לא מכיר יושב-ראש ועדה בכנסת שזוכה להערכה הן מהקואליציה, הן מהאופוזיציה, על דרך הניהול המקצועית של ועדת הכספים, וההערכה הזאת היא לא הערכה סודית.

אחמד טיבי: כולם אומרים אותה בפומבי.

רוחמה אברהם-בלילא: מה ההצעה לסדר?

אחמד טיבי: ביקשתי לומר דברים, לא לומר הצעה.

אורי אריאל: האם טיבי ביקש להספיד את יושב-ראש הוועדה?

זהבה גלאון: דברי הערכה ושבח זה גם במסגרת הצעה לסדר.

רוחמה אברהם-בלילא: אבל דברי הערכה ושבח ייעשו במסגרת הדיון.

אחמד טיבי: אני לא מבין איך אדם שזוכה להערכה כל כך רבה – מדיחים אותו מראשות הוועדה וממנים תחתיו חבר כנסת חדש, עם כל הכבוד לחברי הכנסת החדשים, שאנחנו לא יודעים מה הנתונים שלו.

אסתרינה טרטמן: זאת ההזדמנות שלך להכיר.

אחמד טיבי: אז שיתחיל בוועדת משנה לענייני עלייה וקליטה, או תקציב הביטחון.

אחמד טיבי: לגבי נושא השקיפות ומה שאמר חבר הכנסת שרוני, יושב-ראש סיעת גיל, שהוא לא חייב דין-וחשבון לאף אחד – בכנסת חייבים לתת דין-וחשבון, אין פה דברים שהם סודיים.

אחמד טיבי: הדברים הסודיים מתגלים, ואז יש רעש.

אחמד טיבי: למה לעשות רעש?

משה שרוני: אם לא שמעת מה שאמרתי, זה לא טוב.

משה שרוני: אמרתי שאין שום הסכם חדש, נקודה.

משה שרוני: אתם מעלים שם בלבולי מוח.

זהבה גלאון: אז שיושב-ראש הקואליציה ייתן דיווח.

רוחמה אברהם-בלילא: אמרתי שחבר הכנסת יצחקי ידבר בפני מליאת הוועדה ויסביר את בקשתו, ואני מניחה שלאחר שהוא ייתן את ההסבר שלו, כולם יבינו.

רוחמה אברהם-בלילא: לאחר מכן חבר הכנסת ליצמן, יושב-ראש ועדת הכספים, ביקש לומר את דברו, וגם לו אאפשר לומר את דברו.

רוחמה אברהם-בלילא: מעבר לזה, כל חבר כנסת אשר יבקש להתייחס לסוגיה הזאת, מוזמן לעשות כן.

רוחמה אברהם-בלילא: חבר הכנסת דני יתום, הצעה לסדר.

דני יתום: כולנו חברי סיעות, נציגים של ציבור ונציגים של מפלגות.

דני יתום: יש נהלים שעל פיהם הכנסת מתנהלת כבר שנים ארוכות.

דני יתום: כל אחד מאתנו שהיה אי-פעם יושב-ראש ועדה, נבחר מטעם סיעתו שלו.

דני יתום: הוא לא איש פרטי.

דני יתום: אף אחד מאתנו הוא לא איש פרטי כאשר אנחנו עובדים בכנסת.

דני יתום: יש לי הערכה רבה כלפי חבר הכנסת ליצמן, אבל אני פונה אליך, חבר הכנסת ליצמן, אני חושב שאתה צריך להסיר את ההתנגדות שלך לכך שמבקשים להחליף אותך במישהו אחר, מכיוון שיש חשיבות עצומה לכך שאנחנו נהווה דוגמה אישית בהתנהגות שלנו לאחרים.

דני יתום: אנחנו לא אנשים פרטיים, לא נבחרת בגלל שקוראים לך יעקב ליצמן, נבחרת כנציגה של סיעתך.

דני יתום: הדברים השתנו, וכתוצאה מכך אתה צריך לפנות את מקומך למישהו אחר.

דני יתום: אנא ממך.

דני יתום: תודה.

רוחמה אברהם-בלילא: אני מודה לך.

רוחמה אברהם-בלילא: חבר הכנסת ברכה, בבקשה.

מוחמד ברכה: בניגוד לחבר הכנסת יתום, אני חושב שיש מקום לפנות לחבר הכנסת ליצמן דווקא שימשיך בתפקידו, כי הוא ממלא את תפקידו בצורה יוצאת מהכלל.

מוחמד ברכה: יכול להיות שבגלל זה, אגב, מוצע שהוא יהיה מחוץ לתפקיד הזה.

מוחמד ברכה: אני מציע לסדר הדיון, שהיום לא נקיים דיון על הסוגיה, אלא רק נשמע את הבקשה של יושב-ראש הקואליציה.

מוחמד ברכה: אם חבר הכנסת ליצמן ירצה להגיב, הוא יגיב, אבל לאפשר לחברי הוועדה להתייעץ ולדחות את ההצבעה לשבועיים-שלושה ולאחר מכן נראה מה יהיה.

זהבה גלאון: אפשר לקבל ייעוץ משפטי מהיועצת המשפטית של הוועדה לגבי שינוי הנסיבות?

זהבה גלאון: ההסכמים הקואליציוניים היו בתוקפם גם בשבוע שעבר.

רוחמה אברהם-בלילא: זה לא הוגן מה שאת עושה פה, חברת הכנסת גלאון.

רוחמה אברהם-בלילא: את לוקחת את רשות הדיבור כאילו זה מובן מאליו.

משה שרוני: במרצ לא מבקשים רשות דיבור, מדברים.

רוחמה אברהם-בלילא: נשמע את היועצת המשפטית לאחר דבריהם של חבר הכנסת יצחקי ושל חבר הכנסת ליצמן.

זהבה גלאון: תודה.

זהבה גלאון: נחה דעתי.

מוחמד ברכה: הצעתי הצעה רצינית, ואני מבקש להצביע עליה לסדר הדיון.

רוחמה אברהם-בלילא: אני מודה לך, אדוני.

רוחמה אברהם-בלילא: נשמע את דבריו של חבר הכנסת יצחקי, בבקשה.

אביגדור יצחקי: תודה, גברתי היושבת-ראש.

אביגדור יצחקי: עם כינונה של הכנסת ה-17 נערכו משאים-ומתנים קואליציוניים, שבהם השתתפה גם סיעת יהדות התורה.

אביגדור יצחקי: במסגרת המשאים-ומתנים הקואליציוניים האלה, נעשה ניסיון – לדעתי גם ארוך וכן וגם קשה מאוד – לצרף את סיעת יהדות התורה לקואליציה.

אביגדור יצחקי: היה ברור מאוד, שחלק מהתנאים של הצטרפותה של יהדות התורה לקואליציה הם איוש יושב-ראש ועדת הכספים ואיוש משרת סגן שר הרווחה.

אביגדור יצחקי: בתהליך שאנחנו יודעים כמה זמן הוא אורך לא הגיעו הצדדים לכלל סיכום מסיבות שונות ומשונות, שאני לא חושב שזה המקום לפרט אותן.

אביגדור יצחקי: בעקבות ההליך הזה קרו שני דברים.

אביגדור יצחקי: האחד, בישיבת ועדת הכנסת, שבה נבחר יושב-ראש ועדת הכספים, הצעתי למנות באופן זמני את חבר הכנסת ליצמן כיושב-ראש ועדת הכספים, למרות שלא היה אתו הסכם קואליציוני, על-מנת שהמשא-ומתן הקואליציוני יתמצה, וכך גם ימשיך חבר הכנסת ליצמן בתפקידו לאחר סיומו של המשא-ומתן הקואליציוני.

אביגדור יצחקי: לצערי הרב, גם משרת שר הרווחה לא אוישה במשך תשעה חודשים, וזאת על-מנת לנסות ולהשאיר את הפתח לסיעת יהדות התורה להיכנס לקואליציה שהיא תאייש גם את משרת סגן שר הרווחה.

אביגדור יצחקי: אני לא רוצה להיכנס לשאלה מה גרם לכך שבסופו של דבר הדברים לא יצאו אל הפועל, אם זה קשור רק במשא-ומתן או גם בהליכים פנימיים בכל מיני מקומות, גם בממשלה וגם בסיעת יהדות התורה.

אביגדור יצחקי: זה ממש לא מן העניין.

אביגדור יצחקי: אבל אחרי תקופה מאוד ארוכה, המשא-ומתן – שדרך אגב, התבסס גם על נושאים כספיים כמו קצבאות ילדים ודברים אחרים – בסופו של דבר לא הגיע לכלל מיצוי.

אביגדור יצחקי: יש כאלה שאומרים שזה בגלל כסף, יש כאלה שאומרים שזה בגלל דברים אחרים.

אביגדור יצחקי: אני חושב שכל השיחות האלה הן לא ממן העניין ולא מהדברים החשובים.

אביגדור יצחקי: הדבר החשוב הוא קודם כל, והדברים נאמרו חזור ואמור במשך התקופה הזאת גם מעל גבי העיתונות, שהתפקיד הזה ניתן לחבר הכנסת ליצמן כפיקדון.

אביגדור יצחקי: אני רוצה להצטרף להערכה הרבה שיש לי לחבר הכנסת ליצמן.

אביגדור יצחקי: הוא כמוני יודע, שכאשר הייתי מנכ"ל משרד ראש הממשלה מאוד רציתי שהוא ימשיך להיות יושב-ראש ועדת הכספים, והדבר לא הסתייע.

אביגדור יצחקי: העבודה המשותפת שלנו היא טובה, אבל כל האירוע הזה שחבר הכנסת ליצמן - - -

מוחמד ברכה: לעובדי מדינה יש מעמד בקביעת ראשי ועדות?

מוחמד ברכה: יש מעמד למנכ"ל משרד ראש הממשלה בשאלה מי יהיה יושב-ראש ועדת הכספים?

אביגדור יצחקי: יש מעמד למנכ"ל משרד ראש הממשלה להציע לראש הממשלה ולשר האוצר מי לדעתו הכי טוב לעשות דברים מסוג מסוים.

אביגדור יצחקי: אבל הוא מציע את זה לאנשים שהוא עובד אצלם.

מוחמד ברכה: הם נבחרים לכנסת.

אביגדור יצחקי: עובדה היא שחבר הכנסת ליצמן לא נבחר, ונבחר מישהו אחר במקומו.

אביגדור יצחקי: זאת אומרת שעצתי לא התקבלה, דרך אגב.

אביגדור יצחקי: לכן אני חושב שהתהליך הוא קודם כל תהליך שקוף, הוא תהליך הגון, הוא תהליך שלדעתי לא צריך להביא אותו לכלל הדרמטיזציה שאליה הוא הגיע.

אביגדור יצחקי: הייתי אצל חבר הכנסת ליצמן לפני כעשרה ימים, אחרי שהתקבל ההסכם הקואליציוני.

אביגדור יצחקי: לאחר מכן היה נוכח גם מי שאמור להיות מחליפו.

אביגדור יצחקי: אמרתי לו: ידידי, חבר הכנסת ליצמן, בוא נחסוך את כל הדרמה הזאת, למה אנחנו צריכים להגיע לכל הדרמה הזאת?

אביגדור יצחקי: חבר הכנסת ליצמן בחר את התהליך הזה.

אביגדור יצחקי: אבל אני חושב שמן הראוי ומן ההגינות, כמו שחבר הכנסת דני יתום הציע, שמאחר שהתפקיד הזה ניתן כפיקדון והוא בדרך כלל נמצא בידי קואליציה, ברוב רובן של כנסות ישראל הוא היה בידי הקואליציה, לא היה בידי האופוזיציה אי-פעם מחשבה לדרוש את התפקיד הזה לטובת האופוזיציה, ופתאום עכשיו כל האופוזיציה עומדת - - -

זהבה גלאון: בכנסת הקודמת ליצמן היה באופוזיציה.

אביגדור יצחקי: התשובה היא לא נכונה.

אביגדור יצחקי: הוא הצטרף לאחר מכן לקואליציה.

אביגדור יצחקי: הוא הצטרף, ורק לאחר מכן קיבל את תפקיד יושב-ראש ועדת הכספים.

אביגדור יצחקי: בכנסת הקודמת התחיל להיות יושב-ראש ועדת הכספים חבר הכנסת אברהם הירשזון, ומהרגע שהקואליציה פורקה בעקבות תהליך ההתנתקות של ראש הממשלה דאז אריאל שרון, סיעת יהדות התורה הצטרפה לקואליציה וליצמן קיבל את ועדת הכספים.

אביגדור יצחקי: בואו נדייק בעובדות.

אביגדור יצחקי: לעצם העניין, אני פונה לחבר הכנסת ליצמן ואומר לו: המציאות היא כזאת שקיבלת את התפקיד כפיקדון.

אביגדור יצחקי: זה לא תפקיד שהוא מורשת אבות, זה לא תפקיד שניתן לאדם מסוים, זה תפקיד שניתן לסיעה מתוך כוונות של חיבור ועבודה משותפת.

אביגדור יצחקי: אני גם די מתפלא על חברי האופוזיציה, שפתאום הדבר נראה להם לא בסדר ולא תקין, אבל הם יודעים בדיוק שזה המצב לאשורו.

אביגדור יצחקי: כדי למנוע את כל הדרמטיזציה הזאת אני פונה גם לחברי האופוזיציה ואומר להם: בואו נעשה את כל הדברים על-מנת שהתהליך הזה לא יהיה דרמטי ולא יהיה כיפוף ידיים, למרות שיכול להיות שזה לגיטימי שחבר הכנסת ליצמן, מול קהל בוחריו, צריך לשרת את מטרותיו.

אביגדור יצחקי: זה לגיטימי ואין לי שום בעיה עם העניין הזה.

אביגדור יצחקי: לכן, גברתי היושבת-ראש, אני מבקש מהוועדה לאשר את החלטתו של חבר הכנסת ליצמן, לאור זה שהוא קיבל את תפקידו באופן זמני, כפיקדון, והגיע היום שאנחנו דורשים אותו בחזרה לטובת חבר קואליציה.

אביגדור יצחקי: אני פונה שוב לחבר הכנסת ליצמן לקיים בהגינות את הסיכום שהיה בינינו, שביום מן הימים, והיה והוא לא יהיה חבר קואליציה, הוא יצטרך להיפרד מהתפקיד.

אביגדור יצחקי: הגיע היום הזה שבו אני מבקש מכל חברי ועדת הכנסת ומכל חברי ועדת הכספים לאשר את ההחלפה הזאת, כי זה הצעד ההגון, זה הצעד הנכון, זה הסדר הטוב, זה כבודם של חברים והסכמים בעבודה משותפת בכנסת.

אביגדור יצחקי: כפי שאני משתדל לקיים הסכמים שאני עושה עם אנשים אחרים, גם אם הם בעל-פה, אני חושב שגם את ההסכם הזה חבר הכנסת ליצמן צריך לקיים, להחזיר את הפיקדון שניתן לו, על-מנת שנוכל לבחור יושב-ראש חדש.

אביגדור יצחקי: והיה ולא יסכים לעשות זאת, אני מציע לוועדת הכנסת להצביע היום בעד החלפתו של חבר הכנסת ליצמן.

אביגדור יצחקי: אני מבקש מחבר הכנסת ליצמן, מאחר שחלק מההליך תלוי בו, כי הוא צריך לכנס את ועדת הכספים בזמן סביר ולהצביע על החלפתו או אי החלפתו – אני מוכרח לגלות שבשיחה בינינו הוא הבטיח שזה ייעשה תוך שבוע עד עשרה ימים – אני מבקש ממנו לקצר את התקופה הזאת ולגמור את הפארסה הזאת כבר היום, כבר מחר, על-מנת להביא למצב שנגמור את התהליך הזה.

אביגדור יצחקי: תודה רבה.

זהבה גלאון: לא ענית לי על ההסכם עם סיעת גיל.

אביגדור יצחקי: לגבי ההסכמים עם סיעת גיל, למיטב ידיעתי לא נחתמו או נכתבו כל הסכמים כאלה ואחרים.

זהבה גלאון: ולא כתובים, בעל-פה?

אביגדור יצחקי: לא כתובים בוודאי שלא.

אביגדור יצחקי: לגבי הדברים שקרו פה בשבוע שעבר אני לא יכול להעיד.

אביגדור יצחקי: אני רק יודע שהיה שיח לגבי קיום של הסכמים קואליציוניים שנחתמו בתחילת הקדנציה.

רוחמה אברהם-בלילא: אני מודה לך, אדוני.

רוחמה אברהם-בלילא: חבר הכנסת ליצמן, בבקשה.

יעקב ליצמן: גברתי היושבת-ראש, חברי הכנסת, ציפיתי מיושב-ראש סיעת הגמלאים שיגיד לי תודה רבה, כי בגלל שסירבתי לפנות את הכיסא הם קיבלו כסף.

יעקב ליצמן: הרי אם הייתי מתפטר, אף אחד לא היה מסתכל עליהם.

יעקב ליצמן: גם עכשיו לא בטוח שהם יקבלו, אבל לפחות הבטיחו להם.

זהבה גלאון: מי הבטיח, אדוני?

יעקב ליצמן: קראתי היום בעיתונות, כפי שגברתי קראה.

זהבה גלאון: כי חבר הכנסת יצחקי אמר שזה לא כך, למיטב ידיעתו.

רוחמה אברהם-בלילא: אני לא מאפשרת.

רוחמה אברהם-בלילא: אני קוראת אותך לסדר.

זהבה גלאון: יושב-ראש הקואליציה אומר "למיטב ידיעתי", הוא לא יודע?

זהבה גלאון: ליצמן יודע מה שהוא לא יודע?

רוחמה אברהם-בלילא: חברת הכנסת גלאון, אני קוראת אותך לסדר פעם שנייה.

אביגדור יצחקי: ליצמן לא יודע את מה שאני יודע.

יעקב ליצמן: לפני שבוע ימים, כאשר חבר הכנסת שרוני אמר שהוא לא יצביע בעד הדחתי, הוא נכנס אלי לחדר ואמר לי: אני לא אתן להדיח אותך, אתה היושב-ראש הכי טוב.

יעקב ליצמן: הוא לא דיבר על כסף.

יעקב ליצמן: האם התקלקלתי מהשבוע שעבר עד היום?

יעקב ליצמן: אני רוצה להודיע לוועדה, שאם תהיה המלצה מכאן, אני מתכונן להביא את זה לוועדת הכספים באופן מסודר.

יעקב ליצמן: אבל אני רוצה להביא כמה נושאים לסדר-היום.

יעקב ליצמן: קודם כל, מה שיושב-ראש הקואליציה אמר, "יושב-ראש זמני".

יעקב ליצמן: ככל שבדקתי, אין מושג "זמני" בתקנון.

יעקב ליצמן: כפי שבאותו זמן שבחרו בי כיושב-ראש זמני לוועדת הכספים, בחרו ביצחקי כסגן שלי.

יעקב ליצמן: האם יש סגן יושב-ראש ועדה?

יעקב ליצמן: אין.

יעקב ליצמן: אז אין סגן ואין יושב-ראש זמני.

אביגדור יצחקי: אם הייתי יודע שאני סגן יושב-ראש ועדת הכספים, הייתי מתפטר מלהיות יושב-ראש קואליציה.

יעקב ליצמן: לשאלה למה אני לא מתפטר, למה אני מתנגד להדחה.

יעקב ליצמן: מאוד מחמיא לי שכולם משבחים אותי, מקיר לקיר, אבל זה מראה שהכנסת מדיחה רק את אלה שיש אליהם הערכה ולא כאלו שיש להם תיקים פליליים ולא כאלו שנמצאים תחת חקירות המשטרה והעמדה לדין.

יעקב ליצמן: אני לא יודע עד לרגע זה למה מדיחים אותי, אבל יושב-ראש הקואליציה אמר בתקשורת לפני כמה חודשים שהוא ידיח אותי.

יעקב ליצמן: יעידו כלי התקשורת שנמצאים פה.

יעקב ליצמן: אבל ראה זה פלא, יומיים לאחר שהוא אמר את זה הופיע שר האוצר בוועדת הכספים ואמר שזה לא על דעתו.

יעקב ליצמן: אפשר לבדוק את הפרוטוקול בוועדת הכספים.

יעקב ליצמן: אז אולי צריך לבדוק אם במצב הנוכחי, שיושב-ראש הקואליציה פונה לוועדת הכנסת, זאת באמת הודעת הממשלה.

זהבה גלאון: מה, אין תיאום?

יעקב ליצמן: לא יודע.

יעקב ליצמן: עובדה שרצו להדיח אותו גם, גם זה קרה.

יעקב ליצמן: חבר הכנסת יצחקי אמר שהיה משא-ומתן רציני וכן וארוך.

יעקב ליצמן: הוא היה ארוך, אבל בין ישיבה אחת לישיבה שנייה לקח חודשיים-שלושה.

אורי אריאל: זה רציני.

יעקב ליצמן: איך אפשר להגיד שזה היה כן?

יעקב ליצמן: שלמשל שר אחד מציע לנו הצעה בלילה, ובבוקר כשבאנו למשא-ומתן אמרו לנו: אם מאן דהוא הציע לכם הצעה, זה לא על דעתנו.

זהבה גלאון: אין תיאום?

אורי אריאל: זה שיא הרצינות.

יעקב ליצמן: חבריי יעידו שכך התנהל המשא-ומתן בין יהדות התורה לקואליציה.

דני יתום: זה נקרא הסוואה והטעיה.

יעקב ליצמן: בהסכם הקואליציוני עם ישראל ביתנו, שהונח על שולחן הכנסת, בסעיף 2(ב): ועדת הכספים תפעל בתיאום מלא מול משרד האוצר בנושאים בעלי השלכות תקציביות, ובכלל זאת תקפה להעברת תקציב המדינה ובחוק ההסדרים ולטיפול בפניות תקציביות מאת משרד האוצר במועדן.

יעקב ליצמן: ועדת הכספים תקדם חקיקה ממשלתית בהליכי חקיקה רגילים ובתיאום מלא עם הממשלה.

יעקב ליצמן: יוזמות שאינן ממשלתיות הכרוכות בעלות תקציבית או שיש בהן שינויים מבניים תיעשינה בתיאום עם הממשלה.

יעקב ליצמן: זאת אומרת, שהיושב-ראש החדש, מי שיהיה, התחייב בפני הקואליציה שהוא הביא הכול כפי שהקואליציה מבקשת, בתיאום.

יעקב ליצמן: כתוב כאן בשם ליברמן ובשם ראש הממשלה אהוד אולמרט.

יעקב ליצמן: אני רוצה שחברי הכנסת יצביעו האם ועדה בכנסת, ועדת כספים או ועדה אחרת, היא שלוחה של הממשלה.

יעקב ליצמן: האם היא צריכה אוטומטית להצביע על כל מה שהממשלה מביאה?

יעקב ליצמן: היו לי יחסים טובים עם הממשלה, ויש לי הערכה טובה, אבל לא נתתי להם את הכול.

יעקב ליצמן: אין דבר כזה.

יעקב ליצמן: ועדה בכנסת לא יכולה לתת כל מה שהממשלה רוצה, והעובדה שהתחייבו כאן טעונה בדיקה.

יעקב ליצמן: יהדות התורה הלכה לבחירות על הנושא של החזרת קצבאות הילדים.

יעקב ליצמן: כרגע מצב העוני בארץ הוא כזה שיש 760,000 ילדים מתחת לקו העוני.

יעקב ליצמן: ואם מישהו מוכן לעבור על זה לסדר-היום, לדעתי זה פשע.

יעקב ליצמן: הבטחנו, ואני רוצה לעשות הכול להגיע למצב להחזיר את זה.

יעקב ליצמן: למה הגענו למצב של מיליארד וחצי?

יעקב ליצמן: הסכמנו להוריד את הלפרט, הסכמנו להוריד את כל הקיצוצים שכל הקצבאות קיבלו, אבל אמרנו שהקיצוץ שמיוחד לקצבאות ילדים – עם זה אסור להשלים.

יעקב ליצמן: אנחנו לא הלכנו עם שינוי, על אף שהממשלה ממשיכה קצת עם שינוי.

יעקב ליצמן: שינוי עשתה הכול להרוס את הילדים האלו.

יעקב ליצמן: היום אנחנו אמורים להיות עם ממשלה אחרת.

יעקב ליצמן: מי שייתן יד להמשיך את הפגיעה בחלשים והפגיעה בילדים, הוא עתיד לתת את דין הבוחר.

יעקב ליצמן: אני נציג של מפלגה שעומד על זה לקיים מה שהבטחתי לבוחר ולקיים את מה שאני חושב שצריך לתקן בנושא של עוני וקצבאות ילדים, ולא ייתכן שלזה לא יסכימו.

יעקב ליצמן: פעם סיפרו שזה בגלל ערבים, פעם סיפרו שזה בגלל דברים אחרים, זה הכול סיפורים.

יעקב ליצמן: הם צריכים לדעת שאין כל סיבה ואין אפשרות שנעלים עין מ-760,000 ילדים עניים ולא נחזיר להם את פת הלחם.

יעקב ליצמן: הם לא מדיחים אותי בגלל שגנבתי, לא בגלל שעשיתי מינויים פוליטיים.

יעקב ליצמן: הסיבה שרוצים להדיח אותי היא שאני רוצה לדאוג לחלשים.

יעקב ליצמן: אני מודה לכם, ואני פונה לנהל ישיבת ועדה, שאני עדיין היושב-ראש שלה.

רוחמה אברהם-בלילא: אני מודה לך, חבר הכנסת ליצמן.

רוחמה אברהם-בלילא: לפני שאתה עוזב, אני רוצה לומר לך כמי שזאת הכנסת השנייה שהיא מכהנת בה וזכתה לעבוד אצלך, שאני חושבת שאתה אחד מן הטובים שהכנסת הזאת ידעה.

רוחמה אברהם-בלילא: אני רוצה להביע את הערכתי.

רוחמה אברהם-בלילא: אני מודה שהמצב הזה לא נוח.

רוחמה אברהם-בלילא: לא נוח לוועדת הכנסת לדבר בסוגיה של החלפת יושב-ראש ועדה מצד אחד, ומצד שני כאשר נאמר בתחילת הקדנציה של הכנסת הנוכחית שיש סיכויים רבים שתצטרפו לממשלה, ואתה יודע עד כמה אני הייתי רוצה שתהיו בקואליציה הנוכחית, לצערי מששמעתי שזה לא התאפשר אני נאלצת להביא את הנושא לסדר-יומה של הוועדה.

רוחמה אברהם-בלילא: זה מאוד לא נוח לי, אבל יחד עם זה אני מביעה הערכה מלאה על כל פועלך.

רוחמה אברהם-בלילא: תודה.

רוחמה אברהם-בלילא: היועצת המשפטית, בבקשה.

מאיר פרוש: ביקשתי שהתנועה להגינות שלטונית תוכל גם לומר כמה מלים.

רוחמה אברהם-בלילא: הדיון הזה הוא דיון פנימי של חברי הכנסת, ואני לא אאפשר לתנועה להגינות שלטונית להביע את דברה.

אביגדור יצחקי: ימים חדשים הגיעו, אתה והתנועה להגינות שלטונית.

אביגדור יצחקי: כל הכבוד.

מאיר פרוש: ואם זה יהיה קשור לתנועה של אוריאל רייכמן אז היא תופיע פה?

רוחמה אברהם-בלילא: גם לא.

רוחמה אברהם-בלילא: מכיוון שהתנועה להגינות שלטונית, שאני מכבדת אותה מאוד, העבירה את תוכן דבריה במכתב שנשלח לכל החברים, הדברים הם ברורים.

מאיר פרוש: גם אביגדור העביר את הדברים בכתב ובכל זאת הוא מדבר.

רוחמה אברהם-בלילא: עם כל הכבוד, אביגדור יצחקי הוא יושב-ראש קואליציה וחבר כנסת, מה לעשות.

רוחמה אברהם-בלילא: זה דיון פנימי, ולא אאפשר את זה.

עו"ד ארבל אסטרחן: למרות שהדיון מסוג זה שמתקיים עכשיו הוא לא דיון שקורה הרבה בכנסת, מבחינה משפטית הנושא אינו מורכב.

עו"ד ארבל אסטרחן: חבר הכנסת ליצמן נבחר כיושב-ראש ועדה זמני, כפי שציין יושב-ראש הקואליציה.

עו"ד ארבל אסטרחן: תקנון הכנסת אומנם אינו מתייחס במפורש למצב שבו יש בקשה להביא לסיום כהונתו של יושב-ראש ועדה ולמנות יושב-ראש אחר, אבל מחוק הפרשנות, שקובע שגוף שיש לו סמכות למנות יכול גם לבטל את המינוי, לשנות אותו, הוא יכול למנות מחדש, ולכן אין ספק שוועדת הכספים יכולה למנות יושב-ראש חדש במקום היושב-ראש המכהן, לאחר המלצה של ועדת הכנסת, כפי שקובע התקנון.

עו"ד ארבל אסטרחן: נושא דומה לזה נדון בעבר בבג"ץ, במקרה של חבר הכנסת רייסר בזמנו, בשנת 1988.

עו"ד ארבל אסטרחן: היה מקרה של יושב-ראש ועדת כנסת שלא שם נושא מסוים על סדר-היום, קביעת ועדה של הצעת חוק.

עו"ד ארבל אסטרחן: הכנסת רצתה להחליפו.

עו"ד ארבל אסטרחן: מה שעשו באותו מקרה היה שונה ממה שלפנינו.

עו"ד ארבל אסטרחן: באותו מקרה הכנסת בחרה הרכב חדש של ועדת הכנסת כולה, והוועדה החדשה בחרה יושב-ראש חדש.

עו"ד ארבל אסטרחן: בית המשפט לא פסל את זה, אבל קבע שזו אינה דרך המלך.

עו"ד ארבל אסטרחן: דרך המלך היא ללכת באופן שבו בדרך כלל בוחרת ועדה יושב-ראש, בהמלצה של ועדת הכנסת.

עו"ד ארבל אסטרחן: במקרה הזה נדרשת ועדת הכנסת להמליץ על סיום כהונתו של היושב-ראש ובחירת יושב-ראש חדש.

עו"ד ארבל אסטרחן: לעניין הנושא של מה הסיבה שבגינה מבקש חבר הכנסת יצחקי להביא לסיום כהונתו של חבר הכנסת ליצמן ולבחור יושב-ראש חדש – הדברים נאמרו בצורה ברורה.

זהבה גלאון: לא זאת היתה השאלה שלי.

זהבה גלאון: השאלה שלי התייחסה להסכמים בין סיעת גיל לקואליציה.

עו"ד ארבל אסטרחן: החוק קובע במפורש מתי נדרשת הקואליציה לפרסם הסכמים.

עו"ד ארבל אסטרחן: סעיף 1 לחוק הממשלה קובע, כי כאשר נעשה הסכם בכתב בקשר לכינונה של ממשלה, בקשר להבעת אי-אמון בה או בקשר להצבעה על חוק התקציב או בקשר לצירוף שרים לממשלה לאחר כינונה או בקשר למינויו של סגן שר – אלה הן העילות – מתבקשים הצדדים למסור.

עו"ד ארבל אסטרחן: כרגע אנחנו לא דנים בצירוף שרים.

מאיר פרוש: זו מקשה אחת.

זהבה גלאון: זו עסקת חבילה.

רוחמה אברהם-בלילא: נאמר בצורה מפורשת שלא נעשה שום הסכם.

זהבה גלאון: הוא אמר "למיטב ידיעתי".

זהבה גלאון: אני מקשיבה בקפידה.

עו"ד ארבל אסטרחן: החובה היא להביא את ההסכמים בזמן מסוים לפני ההצבעה במליאה.

עו"ד ארבל אסטרחן: החוק מדבר אך ורק על דברים שקורים במליאה, כאשר יש הצבעות במליאה.

עו"ד ארבל אסטרחן: אין ספק שכאשר יובאו שרים לאישור המליאה, אם יהיו הסכמים, יהיה מקום לכך.

רוחמה אברהם-בלילא: שאלתי את מזכיר הכנסת אם הונחו הסכמים כאלה ואחרים על שולחנה של הכנסת, ונאמר לי בצורה מפורשת שלא.

רוחמה אברהם-בלילא: תוך כדי הדיון, כדי לברר את הסוגיה הזאת עד תומה, נעביר שאלה למזכיר הממשלה, אשר ישיב על הסוגיה הזאת.

רוחמה אברהם-בלילא: ראשון הדוברים, חבר הכנסת ראובן ריבלין, בבקשה.

ראובן ריבלין: גברתי היושבת-ראש, חברים, עם כל הכבוד ליושב-ראש הקואליציה, היתה ועדה מסדרת, ומרגע שהיא גמרה את תפקידה היא חילקה את תפקידי הבית לכל סיעות הבית - - -

אביגדור יצחקי: למה ביקשתם את ועדת ביקורת המדינה בכזאת התלהבות?

אביגדור יצחקי: למה דרשתם כל כך את ועדת הכלכלה?

ראובן ריבלין: שאלה מצוינת.

ראובן ריבלין: החוק קובע שוועדת ביקורת המדינה תהיה שייכת לאופוזיציה.

אביגדור יצחקי: גם כלכלה?

ראובן ריבלין: לא.

אביגדור יצחקי: למה כל כך חשוב שזה יהיה שם?

רוחמה אברהם-בלילא: חבר הכנסת יצחקי, אני קוראת אותך לסדר.

ראובן ריבלין: בדרך כלל כשאני כועס אני לא צודק.

ראובן ריבלין: היתה ועדה מסדרת, הוועדה המסדרת עדיין לא החליטה האם אגודת ישראל תהיה בקואליציה או לא.

ראובן ריבלין: בסופו של דבר עשה השלטון חישוב שבו הוא רצה לקרב את אנשי אגודת ישראל, שלמרות שהם באופוזיציה יצביעו עם הקואליציה, וכך היה.

ראובן ריבלין: בשל כך נקבע ונבחר חבר הכנסת ליצמן להיות יושב-ראש ועדת הכספים.

ראובן ריבלין: הוא היה זמני כל עוד היתה הוועדה המסדרת.

ראובן ריבלין: לאחר שהוועדה המסדרת סיימה את תפקידה, אנחנו בכנסת, על-מנת לקיים משטר דמוקרטי פרלמנטרי, משאירים את חופש ההחלטה וההכרעה לכל אחד מיושבי-ראש הוועדה, שהופכים להיות יושבי-ראש הוועדה של כל חברי הכנסת ואינם פועלים על-מנת לקדם עניין כזה או אחר.

ראובן ריבלין: אם כי כל אחד יודע מאין הוא בא ולאן הוא הולך, ואתה צודק.

אורי אריאל: מאין הוא בא הוא יודע בוודאי, לאן הוא הולך זה סימן שאלה גדול.

ראובן ריבלין: אבל בפני מי הוא עתיד לתת דין, את זה הוא יודע.

ראובן ריבלין: לית מאן דפליג שהיה אינטרס לקואליציה כל עוד לא נכנסה סיעה נוספת לקואליציה להחזיק ולתחזק את אגודת ישראל בתוך המערכת.

ראובן ריבלין: משום כך לא היה מצב שבו היה יושב-ראש זמני, אלא היה יושב-ראש קבוע.

ראובן ריבלין: ניתן להחליף יושב-ראש באחת משתי הדרכים הבאות.

ראובן ריבלין: האחת, אם היה הסכם, ואנחנו כאנשי ציבור חייבים לכבד הסכמים.

ראובן ריבלין: חבר הכנסת ליצמן טוען שלא היה הסכם.

אביגדור יצחקי: לא שמעתי את זה.

ראובן ריבלין: הוא אמר בצורה מפורשת שלא היה הסכם.

אביגדור יצחקי: הוא נמנע מלהגיד את הדבר הזה.

ראובן ריבלין: אני מאוד אוהב להתפלמס אתך, כי אתה יריב ראוי, אבל על עובדות אנחנו לא יכולים להתווכח.

ראובן ריבלין: אני לא הייתי שותף להסכם.

אסתרינה טרטמן: הוא לא אמר שלא היה הסכם, הוא אמר שבתקנון לא מופיע "זמני".

ראובן ריבלין: אין זמני.

ראובן ריבלין: יכולים להחליף, וכמובן שוועדת הכנסת מחליפה את הוועדה המסדרת.

ראובן ריבלין: אפשר להחליף יושב-ראש רק באחד משני המקרים: כשיש הסכם, ואנחנו כאנשים שנבחרו וצריכים ומחייבים בחוקים לכבד הסכמים, מן הראוי שגם נכבד את ההסכמים.

ראובן ריבלין: הדרך האחרת היא הדחה.

ראובן ריבלין: לכן ההליך שנמצא כאן לפנינו הוא הליך של הדחה.

ראובן ריבלין: המילה "הדחה" היא לא מילה מגונה.

ראובן ריבלין: היא מילה לא נעימה, אבל היא לא מגונה.

ראובן ריבלין: מדיחים כאשר יושב-ראש לא מבצע את תפקידו כראוי.

ראובן ריבלין: בין השאר יושב-ראש לא יכול להיות כאשר הוא יושב-ראש ועדת כספים לעומתי לממשלה.

ראובן ריבלין: הוא צריך להיות כזה שהוא ידבר עם הממשלה בדרך כזאת שלא ייתן לה עדיפות, אבל בוודאי שלא יקפח אותה.

ראובן ריבלין: אני חבר ועדת הכספים, לא החסרתי דקה מישיבות ועדת הכספים בכנסת הזאת.

ראובן ריבלין: אני מודיע לכם שליצמן הקפיד כיושב-ראש, שיש לו אחריות גם כלפי הממלכה וגם כלפי הכנסת, למלא את תפקידו ללא רבב.

ראובן ריבלין: הוא עזר לממשלה לקדם את ענייניה בדברים אשר מנויים בחוק, כמו תקציב המדינה.

ראובן ריבלין: הוא לא פעל לעומתי לממשלה.

ראובן ריבלין: הוא, כאיש פוליטי, הצביע בהתאם למצפונו ובהתאם למצוות מפלגתו.

ראובן ריבלין: לכן מה שאנחנו עושים עכשיו זה מבקשים להמליץ בפני הוועדה, בגלל קונסטלציה פוליטית חדשה, לא להדיח את ליצמן.

ראובן ריבלין: למרות שאני חושב שהמועמד הבא יהיה מצוין לא פחות מליצמן, למרות שליצמן היה אחד מיושבי-ראש ועדת הכספים הטובים ביותר שהיו לנו ב-20 השנים האחרונות.

ראובן ריבלין: לכן אני רוצה שתדעו שאנחנו הולכים לבצע פעולה של הדחה, למרות התנגדותו ומחאתו של יושב-ראש הקואליציה.

ראובן ריבלין: הדחה היא לא מילה מגונה, ובהדחה השיקולים יכולים להיות שיקולים ענייניים, האם יש צורך להדיח אותו בגלל מעשיו או מחדליו האלה או האחרים, או בגלל נושא פוליטי.

ראובן ריבלין: כי השאלה היא שאלה מעורבת של משפט ופוליטיקה.

ראובן ריבלין: לכן אנחנו, חברי סיעת הליכוד, שנמצאים כמובן באופוזיציה, ואנחנו מעריכים ומוקירים את תפקודו של ליצמן, אשר באמת ניהל ועדה ללא פניות קואליציוניות או אופוזיציוניות אלא בראייה ממלכתית – אנחנו נצביע נגד הדחתו של ליצמן, או המלצת הדחתו על-ידי ועדת הכנסת.

רוחמה אברהם-בלילא: אני מודה לך, אדוני.

רוחמה אברהם-בלילא: חבר הכנסת פרוש, בבקשה.

מאיר פרוש: על כך שגורמים מכל סיעות הבית וגורמים קואליציוניים ואופוזיציוניים כאחד מעריכים ומשבחים את עבודתו – אני חושב שכאשר באים להדיח חבר גם כשהוא עושה את עבודתו נאמנה, זאת עוד סיבה שהציבור הרחב יסתכל עלינו בצורה לא יפה, שבכל דבר אנחנו הולכים לפי קואליציה ואופוזיציה, גם אם מישהו עושה את עבודתו נאמנה.

אסתרינה טרטמן: כך פעלתם מול חבר הכנסת עמיר פרץ.

רוחמה אברהם-בלילא: חברת הכנסת טרטמן, אני קוראת אותך לסדר.

מאיר פרוש: כאשר סלע המחלוקת העיקרית בין יהדות התורה לקואליציה היה הנושא, בגלל שהיה ויכוח בין הגורמים שמרכיבים את הקואליציה על קצבאות הילדים.

מאיר פרוש: לצערנו לא היתה פה שאלה של הכסף.

מאיר פרוש: זה נהפך לעיקרון, שאסור לעודד משפחות שיש להן הרבה ילדים.

מאיר פרוש: את העיקרון הזה תבעו אנשי שינוי בכנסת, ומשום מה העיקרון הזה עדיין קיים.

מאיר פרוש: שמענו את זה בשיחות סגורות, בשיחות חצי רשמיות וגם באופן רשמי.

מאיר פרוש: דיברו על כך אנשים בכירים, שהדבר שמונע את כניסתנו לקואליציה הוא בגלל העיקרון שהם לא רוצים לעודד משפחות.

מאיר פרוש: הדבר הזה הוא אות קלון לכנסת, ואם זה בא לידי ביטוי ביום כזה, שבגלל זה מדיחים יושב-ראש ועדת כספים שעמד על הדבר הזה, אז מי שהולך להצביע בעד ההדחה שלו שיזכור מה שהוא עושה.

רוחמה אברהם-בלילא: אני מודה לך, אדוני.

רוחמה אברהם-בלילא: שעת ההצבעה תהיה בסביבות 10:45.

רוחמה אברהם-בלילא: חבר הכנסת דני יתום, בבקשה.

דני יתום: תודה רבה.

דני יתום: אין ספק שחבר הכנסת ליצמן זוכה להערכה רבה.

דני יתום: אין ספק שחבר הכנסת ליצמן מבצע את תפקידו היטב.

דני יתום: זכיתי להיות חבר בוועדת הכספים בכנסת הקודמת.

דני יתום: אבל חברים, בואו לא נגזים, הוא לא היחיד שיכול לעשות את התפקיד הזה היטב.

דני יתום: יש פה עוד 119 חברות וחברי כנסת, יש כאלה שמוכשרים פחות ממנו ויש כאלה שמוכשרים כמוהו.

דני יתום: אין מי שמוכשר יותר ממנו, אבל יש גם כאלה שמוכשרים כמוהו.

דני יתום: כאשר מדברים על מינויים בכנסת, וממנים חברות וחברים לתפקיד יושב-ראש ועדה, זה לא הקריטריון היחיד.

דני יתום: האם האיש הוא המתאים ביותר לשמש בוועדה, זה לא הקריטריון היחיד.

דני יתום: לכן אני מציע לא לדבר בשפה כפולה.

דני יתום: בואו נהיה מחוברים לרמה הבסיסית המוסרית שנדרשת מאתנו כחברי כנסת ובואו ניתן דוגמה אישית.

דני יתום: כי הכנסת מתנהלת על-פי כללים מסוימים, ובכל פעם שלמישהו זה לא נוח, מפירים את הכללים.

דני יתום: ליצמן יושב-ראש ועדת כספים במשך חמש שנים וחצי.

דני יתום: הוא חבר שלי, אבל הוא מלין על זה ששני מיליון אזרחי מדינת ישראל חיים מתחת לקו העוני, אבל הוא יושב-ראש ועדת הכספים כבר חמש שנים וחצי.

דני יתום: אז מה נעשה כאן על-ידי הממשלה ומה נעשה על-ידי ועדת הכספים בראשותו כדי למנוע את המצב הזה?

אורי אריאל: אני מבקש לא לתקוף את הממשלה.

דני יתום: אני מקבל את דבריך.

דני יתום: לכן, לגייס את הילדים המסכנים, שחיים מתחת לקו העוני על-מנת לנמק מדוע פלוני או אלמוני צריך להישאר יושב-ראש ועדת הכספים, אני חושב שזה לא הגון, לא יאה ולא נאה.

דני יתום: זאת הערה שהיא לצד הדיון ולא לתוך הדיון עצמו.

דני יתום: אני חושב שאחיזה בקרנות הוועדה לא מכבדת את הכנסת.

דני יתום: הדיון הזה לא מכבד את הכנסת, לא במובן שהדיון לא מתנהל היטב, אלא במובן הסוגיה.

דני יתום: לכולם ברור שזה נמסר ליהדות התורה כפיקדון.

דני יתום: אני לא הייתי שם, וזה בכלל לא משנה אם דעתי היתה נוחה מהעניין או לא, אבל אני מנסה באמת לדבר במונחים הגיוניים והגונים, עד כמה שאפשר.

דני יתום: לא הייתי חלק מן ההסכמים הללו, אבל ברור לגמרי שתפקיד כזה ניתן קודם כל לאיש מהקואליציה, ולכן גם ליצמן וגם מי שמינו אותו וגם כל האחרים צריכים היו להבין, גם אם המונח "זמני" לא קיים, שברגע שהמונח הזה מופיע בכתובים הכוונה היתה לפיקדון.

דני יתום: לכן אני חושב שמן הראוי היה במקרה הזה, כפי שאמרתי לליצמן ולצערי הוא לא קיבל, שליצמן יוותר ויחסוך מאתנו את הדיון.

דני יתום: כיוון שהדיון הזה הוא לא נוח, לא במובן שמדובר על אחד מהקולגות שלנו, אלא בגלל שמדובר כאן על ערבוביה לא מכבדת ולא מכובדת של עניינים פוליטיים ועניינים מהותיים.

דני יתום: אין לי ספק שליצמן היה נשאר יושב-ראש ועדת הכספים אם יהדות התורה היתה מסכימה להיות חלק מהקואליציה.

דני יתום: זה הרי ברור לגמרי.

דני יתום: ומשה

דני יתום: דבר הזה לא קורה, זה רק הגיוני ומותר, ולהנהלת הקואליציה ולראש הממשלה – שמפעם לפעם אני תוקף אותו, ואתם יודעים את זה, ואני לא חוסך את שבטי ממנו – יש מנדט בהחלט לבקש את אישור ועדת הכנסת ולאחר מכן את אישור ועדת הכספים להחליף את היושב-ראש.

ראובן ריבלין: האם את יושב-ראש ועדת הכלכלה אפשר להחליף כי לא מוצא חן בעיני הקואליציה?

אביגדור יצחקי: יש הסכם, צריך לכבד אותו, זה הכול.

אביגדור יצחקי: גם אתה צריך לכבד אותו.

ראובן ריבלין: אני צריך לכבד כל דבר.

אביגדור יצחקי: אתה צריך לכבד את זה שוועדת הכספים תהיה בידי הקואליציה.

רוחמה אברהם-בלילא: לאור בקשתה של חברת הכנסת זהבה גלאון ולאור בקשתם של חברי כנסת נוספים באשר להסכמים שנחתמו, ביקשנו את תשובתם של מזכיר הממשלה ושל ראש לשכת ראש הממשלה, והם טוענים באופן חד-משמעי שאין כל הסכם.

רוחמה אברהם-בלילא: חבר הכנסת יולי אדלשטיין, אני מקדמת אותך בברכה כחבר מן המניין בוועדת הכנסת.

רוחמה אברהם-בלילא: ראינו את פועלך בכנסות קודמות ואתה ידוע בכישוריך הרבים.

רוחמה אברהם-בלילא: חסרת לנו.

רוחמה אברהם-בלילא: ברוך הבא.

רוחמה אברהם-בלילא: בבקשה.

יולי יואל אדלשטיין: תודה רבה.

יולי יואל אדלשטיין: אני מתחבר לדברים שנאמרו על-ידי חבר הכנסת דני יתום, שלא סביר להניח שאין עוד חבר כנסת בכנסת הנוכחית שיוכל למלא את התפקיד הרם של יושב-ראש ועדת הכספים.

יולי יואל אדלשטיין: מהמעט שאני מכיר את סטס מיסז'ניקוב, יכול להיות שגם לו יש הכישורים הנדרשים לנהל את הוועדה.

יולי יואל אדלשטיין: לכן זאת לא הנקודה.

יולי יואל אדלשטיין: אני חושב שהנקודה הנכונה יותר היא מה שאמר חבר הכנסת ראובן ריבלין, שכל הדיון הזה לא מכבד את הכנסת ושהכנסת יוצאת לא נשכרת, בלשון המעטה, מן הדיון הזה.

יולי יואל אדלשטיין: אבל מה לעשות, לוועדת הכנסת יש מעט מאוד שיקול דעת.

יולי יואל אדלשטיין: מונחת בפני ועדת הכנסת בקשה מסוג זה, חייבים לדון בה, זה ידוע.

יולי יואל אדלשטיין: לכן מניסיוני אני אומר, כשנחזור מן הפגרה יהיה עומס רב בוועדת הכנסת.

יולי יואל אדלשטיין: לכן אני מציע שכבר עכשיו נקבע דיון להדחתו של סטס מיסז'ניקוב, כי כפי שאנחנו מזהים עכשיו בתהליכים בקואליציה, כנראה שגם ישראל ביתנו לא תחזיק מעמד וכנראה גם הוא לא ילך מרצונו.

יולי יואל אדלשטיין: כך נדע לפחות מה סדר-היום מראש כשחוזרים מן הפגרה.

יולי יואל אדלשטיין: תודה רבה.

רוחמה אברהם-בלילא: תודה רבה, אדוני.

רוחמה אברהם-בלילא: חבר הכנסת בן-ששון, בבקשה.

מנחם בן-ששון: קודם כל גילוי נאות אישי.

מנחם בן-ששון: כמי שישב על כיסאו של חבר הכנסת ליצמן תקופה קצרה, עם תקציב לא קטן של מדינת ישראל, אני מוכרח לומר שזאת היתה חוויה גם לשבת אתו כחבר בוועדה.

מנחם בן-ששון: אני חושב שעם כל השבחים לחבר הכנסת ליצמן, יש בלבי עליו במהלך הזה, לא משום שהוא לא ניהל את הוועדה חמש שנים וחצי.

מנחם בן-ששון: אבל חכמינו כבר אמרו: יש מי שקונה עולמו בשעה אחת, ויש מי שמאבד עולמו בשעה אחת.

מנחם בן-ששון: במקרה הזה זה לא בשעה אחת, אלא בשעות הרבה, ואני רוצה לעשות אתכם את החשבון.

מנחם בן-ששון: חבר הכנסת ליצמן גורר אותנו, 119 חברי כנסת, למעלה משבוע, במהלך שהוא יודע וכולנו יודעים את סופו.

מנחם בן-ששון: למה הוא עושה את זה?

מנחם בן-ששון: כי יש ערך נוסף.

מנחם בן-ששון: אני מסכים שהוא ערך ראוי, אבל יש עניין מידתי.

מנחם בן-ששון: הערך הראוי הוא חשיפה תקשורתית, וזה בסדר.

מנחם בן-ששון: אדם יכול לבוא אל התקשורת ולהגיד: מהבלים בי ומכים אותי.

מנחם בן-ששון: אבל לגרור 119 חברי כנסת, ועדת כספים שצריכה להכריע הכרעות, לדבר שבדרך כלל התקשורת היתה אומרת את הדבר האמיתי: הוא נדבק לכיסא.

מנחם בן-ששון: אבל הדבקות לכיסא – הוא יודע ואנחנו יודעים שהיא זמנית, כי ועדת הכנסת תחליט מיד ותצביע את ההצבעה.

מנחם בן-ששון: אז למה הוא עשה את זה?

מנחם בן-ששון: כדי להרוויח עוד נפח תקשורת שאפשר להגדיר אותו בסנטימטרים של מודעות, אפשר להגדיר אותו בזמן של שידור - - -

מאיר פרוש: כמה פעולות שחברי כנסת עושים זה רק בשביל שתהיה מודעות לציבור?

זהבה גלאון: ראש הממשלה גרר אותנו תשעה חודשים בוועדת בכר.

מנחם בן-ששון: זה ניצול ציני של חבר כנסת מיומן את כנסת ישראל, וכך צריך לראות את המהלך האחרון.

מנחם בן-ששון: זה כלל משחק נוסף.

מנחם בן-ששון: אז תעמידו כלל משחק ליד כלל משחק.

מנחם בן-ששון: כלל המשחק האחד הוא, שיודעים שכאשר יש רוב המהלך משתנה.

מנחם בן-ששון: כלל המשחק השני הוא, כאשר ההסכמים משתנים לכבד.

מנחם בן-ששון: כלל המשחק השלישי הוא, שיש גבול לכמה אפשר לנצל את זמננו כחברי כנסת פעם אחר פעם.

מנחם בן-ששון: מילא שהקואליציה לא רוצה לתבוע את עלבונה על הזמן הזה ולהגיש אותו לפירעון, אבל שהאופוזיציה תגיש אותו לפירעון עם ליצמן.

מנחם בן-ששון: לכן אני רואה את הדברים ההפך.

מנחם בן-ששון: אני מוקיר את האיש בדרך כלל, אבל במקרה שלפנינו אני מבקש להוקיע את ההתנהגות הלא נאותה שלו.

רוחמה אברהם-בלילא: אני מודה לך, אדוני.

רוחמה אברהם-בלילא: חבר הכנסת נסים זאב, בבקשה.

אורי אריאל: האם אתה תתלונן לוועדת האתיקה?

נסים זאב: גברתי היושבת-ראש, אני חושב שחבר הכנסת ליצמן יכול היה ללמוד קצת מנשיא המדינה.

נסים זאב: כאשר נשיא המדינה הודיע על נבצרות, כבר לא היה צריך את ההדחה.

נסים זאב: אם חבר הכנסת ליצמן היה מודיע על נבצרות, לא הייתם מגיעים למצב הזה שהיום צריכים לעשות הדחה.

קולט אביטל: אבל הוא יכול היה לבוא לשבת במשכן?

מאיר פרוש: הוא לא רוצה ללמוד מנשיא המדינה שום דבר.

נסים זאב: מכיוון שבפועל הוא לא הודיע על נבצרות, אנחנו כש"ס לא יכולים להצביע בעד הדחה.

נסים זאב: יש חוק ההתיישנות, ועל ליצמן חל החוק הזה.

נסים זאב: חוק ההתיישנות קוצר משבע שנים לחמש שנים, ומאחר שחבר הכנסת ליצמן מכהן בפועל חמש שנים וחצי, אני חושב שזה לא מן הראוי להדיח אותו.

נסים זאב: על ליצמן אין לי בכלל שאלות.

נסים זאב: הממשלה הזאת בתחילת הקדנציה הזאת לא החליטה מה היא רוצה.

זהבה גלאון: אתה בקואליציה.

נסים זאב: אני מאשים את עצמי עכשיו.

נסים זאב: על אנוכי אני שואל.

נסים זאב: שני דברים התרחשו במהלך תחילת הקדנציה הזאת, אולי מחוסר הבהרה ואולי גם מתוך אשליה או תקווה שיהדות התורה אכן תצטרף לקואליציה.

נסים זאב: לכן לא נבחר שר רווחה, כי האמינו שאו-טו-טו יהדות התורה נכנסת לקואליציה.

נסים זאב: לכן היתה פה המתנה של למעלה משנה, מתוך תקווה ומתוך רצון, בוודאי של ש"ס שראתה עניין וערך שיהדות התורה תצטרף לקואליציה הזאת.

נסים זאב: דבר שני, לא הוחלף יושב-ראש ועדת הכספים.

נסים זאב: אני חושב שהדבר לא היה כל כך ברור מבחינה פוליטית קואליציונית רק כלפי חבר הכנסת ליצמן.

נסים זאב: היתה לי תחושה שזה לא משנה אם יהדות התורה היא בתוך הקואליציה או מחוצה לה – כל עוד שמדובר בחבר הכנסת ליצמן, אפשר להשאיר אותו כיושב-ראש ועדת הכספים.

נסים זאב: לכן אני לא מקבל את הטענה שהוא מטיח את העניין של קצבאות למשפחות ברוכות ילדים.

יעקב מרגי: הוא יכול היה להיכנס לקואליציה עם מיליארד שקלים.

נסים זאב: הוא יורה חצים לכל עבר ואומר שמדיחים אותו אך ורק בגלל שהוא רוצה להגן על המסכנים, ומי שלא מגן על המסכנים הרי הוא פושע.

נסים זאב: אני רוצה לומר לו: בגלל הסכסוכים הפנימיים בתוך אגודת ישראל הם לא נכנסים לקואליציה.

נסים זאב: אנחנו יודעים את האמת.

מאיר פרוש: מאיפה אתה יודע?

אביגדור יצחקי: הוא לא יודע, אבל אני יודע.

נסים זאב: יכלו לצמצם את העוני והיתה תוספת משמעותית למשפחות ברוכות ילדים אם היו בקואליציה ואם ש"ס ואגודת ישראל היו נאבקים בשיתוף פעולה.

נסים זאב: היינו מגיעים לתוצאות הרבה יותר טובות.

נסים זאב: אז שלא יאשימו את הצד שלא פעל מספיק, כי כל המטיל מום – במומו הוא מטיל.

נסים זאב: חבל מאוד שאגודת ישראל לא בקואליציה.

נסים זאב: אני חושב שהיתה לזה משמעות שונה.

רוחמה אברהם-בלילא: אני מודה לך, אדוני.

רוחמה אברהם-בלילא: חברת הכנסת אסתרינה טרטמן, בבקשה.

אסתרינה טרטמן: אני מצטרפת לדבריהם של קודמיי, שכל התהליך שנעשה פה הוא תהליך של הדחה.

אסתרינה טרטמן: אני מצרה על כך שהגענו לעת הזאת, כי כמו שכבר אמרו קודמיי, התהליך הוא ידוע, הוא ברור והוא מוביל למקום מאוד מוגדר, מאוד ממוקד.

אסתרינה טרטמן: יש פה עניין של ערך מוסף לצרכים כאלה ואחרים.

אסתרינה טרטמן: חבר הכנסת ריבלין אמר, שתהליך הדחה מתבצע בשני מצבים, או משיקולים ענייניים שהיושב-ראש פעל שלא כראוי, בגלל מעשיו ומחדליו, או בגלל ראייה פוליטית או נושא פוליטי.

אסתרינה טרטמן: לא יצא לי לשבת עם חבר הכנסת ליצמן בישיבות, אבל נאמנים עלי דבריהם של חבריי לכנסת, שסוברים שהוא עשה את מלאכתו נאמנה על הצד הטוב ביותר, ואינני מטילה רמז או שמץ לדופי במעשיו.

אסתרינה טרטמן: אני בטוחה שהוא ניהל את הוועדה על הצד הטוב ביותר, באופן ראוי ובאופן מקצועי, ועל כך תבורך הכנסת ויבורך חבר הכנסת ליצמן.

אסתרינה טרטמן: לפיכך אין ספק שלא נעשה פה התהליך בגלל מחדל או מעשה שאינו ראוי.

אסתרינה טרטמן: אם כך נותרה רק האפשרות השנייה, של הנושא הפוליטי.

אסתרינה טרטמן: הסיט בחכמה חבר הכנסת ליצמן את הפוקוס לנושא של קצבאות הילדים, שהוא בעצם אמור לבצע שליחות של בוחריו.

אסתרינה טרטמן: הוא צודק, אבל כולנו פה יושבים בבניין הזה כחברי כנסת, לא כיושבי-ראש של ועדת כספים כדי לבצע את רצון בוחרינו ולהיות שליחים נאמנים שלהם.

אסתרינה טרטמן: זאת אומרת שכל הסוגיה פה היא סוגיה פוליטית, אולי פופוליסטית, אולי נכונה מבחינת אייטם תקשורתי של הזמן, וזה בסדר, אני לא פוסלת, כי זה חלק מההתנהלות.

אסתרינה טרטמן: אבל יש לי שאלה אחת, שהמקור שלה הוא הגינות.

אסתרינה טרטמן: גברתי היושבת-ראש, סיטואציה זהה לחלוטין, משום קואליציה-אופוזיציה, בוצעה כאן בשלהי חודש נובמבר, כאשר חבר הכנסת יורי רפאל שטרן, זכרו לברכה, היה יושב-ראש ועדת הביקורת, סיעת ישראל ביתנו הצטרפה לקואליציה ונדרשנו לפנות את הכיסא.

אסתרינה טרטמן: אנחנו לא ניסינו להחזיק בקרנות המזבח.

אסתרינה טרטמן: חבר הכנסת ריבלין אמר שישבה כאן הוועדה המסדרת ושיבצה תפקידים.

אסתרינה טרטמן: קיבלנו כדין את הוועדה לביקורת המדינה, שללא ספק היא ועדה חשובה וועדה גדולה.

אסתרינה טרטמן: הבנו שמשום סיבות פוליטיות גרידא, הצטרפותנו לקואליציה, אנחנו נדרשים לפנות.

אסתרינה טרטמן: כאשר ביקשתי שייתנו לנו אורכה עד שכדין נקבל ועדה חלופית, באו חברי הוועדה הזאת, כולל החברים שהיום טוענים הפוך, ואמרו: לא יעלה על הדעת שנציגים של קואליציה יישבו בוועדה שמקובל שהיא בידי האופוזיציה.

אסתרינה טרטמן: זה לא כתוב בחוק, וזה בדוק.

אסתרינה טרטמן: קיבלנו את הדברים ופינינו את הוועדה, לפי סיכום שהתחייבנו עליו, לפי בקשתו של חבר הכנסת יצחקי.

אסתרינה טרטמן: כיבדנו סיכומים, כי סברנו שנכון לכבד סיכומים, למרות שהם סיכומים בעל-פה ולא בכתב ולא בחתימה.

אסתרינה טרטמן: אני חושבת שנאה דורש נאה מקיים.

אסתרינה טרטמן: אין פסול בהתנהלותו של חבר הכנסת ליצמן, להפך.

אסתרינה טרטמן: אני מברכת על כישוריו ואני שמחה שבכנסת ישראל יש אדם כמו חבר הכנסת ליצמן.

אסתרינה טרטמן: אבל בראייה פוליטית, כי הרי הבית הזה הוא כולו בית פוליטי, נאה דורש נאה מקיים.

אסתרינה טרטמן: בוודאי אני מצפה מאנשים לנהוג בהגינות – אם היה נכון לדרוש את מה שדרשו בזמנו מישראל ביתנו, הגיעה העת גם לקיים את מה שדרשנו מהם בעבר.

אסתרינה טרטמן: אני מאוד מכבדת את חבר הכנסת ליצמן, גם ברמה האישית, גם ברמה של ניהול ישיבות ועדת הכספים וגם בניהול של דברי החכמה והטעם שהוא עשה פה יפה מול התקשורת והעביר את המטרה שלו, ואני מכבדת את זה כי זה תפקידו, אבל אני מבקשת הפעם לנהוג בהגינות.

אסתרינה טרטמן: שיפרוש מהכיסא ויאפשר לנציג הנכון מתוך הקואליציה לשבת על הכיסא.

אסתרינה טרטמן: אין לי ספק שמי שמחליף אותו הוא בהחלט אדם ראוי ובעל כישורים.

אסתרינה טרטמן: נכון שהוא חדש בכנסת ישראל והוא לא הספיק עדיין להוכיח את כישוריו, אבל תנו לו את ההזדמנות.

אסתרינה טרטמן: תודה רבה.

רוחמה אברהם-בלילא: תודה לך, גברתי.

רוחמה אברהם-בלילא: לסיכום, חבר הכנסת יצחקי, בבקשה.

אביגדור יצחקי: כולנו מעריכים את חבר הכנסת ליצמן, אבל אני חושב שמן הדין הוא שלא היו צריכים את הדיון הזה ואת ההצבעה הזאת.

אביגדור יצחקי: לבי שלם לחלוטין עם הצעד שעשינו.

אביגדור יצחקי: אני לא רואה שום פגם בהגינות של המהלך הזה.

אביגדור יצחקי: אני חושב שהוא מהלך פרלמנטרי, הגון, ראוי, שקוף, ולכן אם רוצים לנהוג פה אופוזיציה-קואליציה זה בסדר, אבל אני מבקש להצביע ולסיים את הנושא הזה.

רוחמה אברהם-בלילא: ביקשת הצבעה שמית.

רוחמה אברהם-בלילא: האם אדוני עומד על דברו?

אביגדור יצחקי: לא.

זהבה גלאון: אנחנו מבקשים הצבעה שמית.

ראובן ריבלין: אני מבקש לפצל את ההצבעה לשתיים.

רוחמה אברהם-בלילא: יהיו שתי הצבעות.

רוחמה אברהם-בלילא: הצבעה אחת היא על סיום כהונתו של חבר הכנסת ליצמן והצבעה לאחר מכן על המלצה של ועדת הכנסת על התמנותו של חבר הכנסת סטס מיסז'ניקוב כיושב-ראש ועדת הכספים.

נסים זאב: אם ההצבעה הראשונה נופלת, לא תהיה הצבעה שנייה.

רוחמה אברהם-בלילא: מי בעד ההמלצה על סיום כהונתו של חבר הכנסת ליצמן כיושב-ראש ועדת הכספים?

רוחמה אברהם-בלילא: ההצבעה היא שמית.

רוחמה אברהם-בלילא: חבר הכנסת אביגדור יצחקי.

אביגדור יצחקי: בעד.

רוחמה אברהם-בלילא: חברת הכנסת סולודקין, שמחליפה את חבר הכנסת והבה.

מרינה סולודקין: בעד.

רוחמה אברהם-בלילא: חבר הכנסת בן-ששון, שמחליף את חבר הכנסת חסון.

מנחם בן-ששון: בעד.

רוחמה אברהם-בלילא: חבר הכנסת שנלר, שמחליף את חבר הכנסת שי חרמש.

עתניאל שנלר: בעד.

רוחמה אברהם-בלילא: חבר הכנסת יתום, שמחליף את חברת הכנסת יחימוביץ.

דני יתום: אי-אפשר להחליף אותה.

דני יתום: בעד.

רוחמה אברהם-בלילא: חברת הכנסת אביטל.

קולט אביטל: בעד.

רוחמה אברהם-בלילא: חבר הכנסת מרציאנו.

יורם מרציאנו: בעד.

רוחמה אברהם-בלילא: חבר הכנסת מלכיאור, שמחליף את חברת הכנסת חילו.

מיכאל מלכיאור: בעד.

רוחמה אברהם-בלילא: חבר הכנסת אמנון כהן, שמחליף את חבר הכנסת אזולאי.

אמנון כהן: נגד.

רוחמה אברהם-בלילא: חבר הכנסת זאב.

נסים זאב: נגד.

רוחמה אברהם-בלילא: חבר הכנסת מרגי.

יעקב מרגי: נגד.

רוחמה אברהם-בלילא: חבר הכנסת גלזר, שמחליף את חבר הכנסת שרוני.

אלחנן גלזר: בעד.

רוחמה אברהם-בלילא: חבר הכנסת גלנטי.

יצחק גלנטי: בעד.

רוחמה אברהם-בלילא: חבר הכנסת פרוש.

מאיר פרוש: נגד.

רוחמה אברהם-בלילא: חבר הכנסת ישראל כץ, שמחליף את חבר הכנסת סער.

ישראל כץ: נגד.

רוחמה אברהם-בלילא: חבר הכנסת ריבלין.

ראובן ריבלין: נגד.

רוחמה אברהם-בלילא: חבר הכנסת יולי אדלשטיין.

יולי יואל אדלשטיין: נגד.

רוחמה אברהם-בלילא: חברת הכנסת טרטמן.

אסתרינה טרטמן: בעד.

רוחמה אברהם-בלילא: חברת הכנסת שמטוב.

ליה שמטוב: בעד.

רוחמה אברהם-בלילא: חבר הכנסת אריאל.

אורי אריאל: נגד.

רוחמה אברהם-בלילא: חבר הכנסת גבאי.

אליהו גבאי: נגד.

רוחמה אברהם-בלילא: חברת הכנסת גלאון.

זהבה גלאון: נגד.

רוחמה אברהם-בלילא: חבר הכנסת טיבי.

אחמד טיבי: נגד.

רוחמה אברהם-בלילא: חבר הכנסת ברכה.

מוחמד ברכה: נגד.

רוחמה אברהם-בלילא: חברת הכנסת אברהם בעד.

רוחמה אברהם-בלילא: 13 הצביעו בעד, 12 הצביעו נגד.

רוחמה אברהם-בלילא: לפיכך אני קובעת שוועדת הכנסת הצביעה בעד סיום כהונתו של חבר הכנסת ליצמן כיושב-ראש ועדת הכספים.

מאיר פרוש: אני מבקש רביזיה.

רוחמה אברהם-בלילא: יש לך דקה.

מאיר פרוש: למה דקה?

רוחמה אברהם-בלילא: כי אני החלטתי.

מאיר פרוש: בעבר היה חצי שעה.

זהבה גלאון: בתום הדקה אני מבקשת שוב הצבעה שמית.

אביגדור יצחקי: הקשר גלאון-ליצמן – רק בשביל זה שווה.

יעקב מרגי: יש לה הודעה מוכנה לתקשורת, שהכנסת עוד פעם התגלתה בקלונה.

זהבה גלאון: ש"ס עקבית, היא נגד הדחה.

אורי אריאל: אביגדור, אתה מוכן לשקול את הצעתך פעם נוספת?

אביגדור יצחקי: לא.

רוחמה אברהם-בלילא: אנחנו מצביעים על הרביזיה.

רוחמה אברהם-בלילא: מי בעד הרביזיה שהציע חבר הכנסת פרוש?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: ה צ ב ע ה בעד – 11 נגד – 12 נמנעים – 1

רוחמה אברהם-בלילא: הרביזיה לא התקבלה.

רוחמה אברהם-בלילא: מי בעד ההמלצה של ועדת הכנסת לוועדת הכספים, שחבר הכנסת סטס מיסז'ניקוב יכהן כיושב-ראש ועדת הכספים?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: ה צ ב ע ה בעד – 20 נגד – 4 נמנעים – אין 20 בעד, ארבעה נגד, אין נמנעים.

רוחמה אברהם-בלילא: לפיכך אני קובעת שוועדת הכנסת תמליץ לוועדת הכספים להחליף את יושב-ראש ועדת הכספים, ליצמן, בחבר הכנסת סטס מיסז'ניקוב.

רוחמה אברהם-בלילא: 3.

רוחמה אברהם-בלילא: בקשת חברי הכנסת להקדמת הדיון בהצעות החוק הבאות, לפני הקריאה הטרומית: א.

רוחמה אברהם-בלילא: הצעת חוק להכרזה על התנועה האסלאמית הצפונית בישראל כהתאגדות אסורה, התשס"ז-2007 (פ/2190/17), הצעת חבר הכנסת ישראל כץ

רוחמה אברהם-בלילא: אנחנו עוברים לבקשת חברי הכנסת להקדמת הדיון בהצעת חוק להכרזה על התנועה האסלאמית הצפונית בישראל כהתאגדות אסורה, התשס"ז-2007 (פ/2190/17), הצעת חבר הכנסת ישראל כץ.

רוחמה אברהם-בלילא: חבר הכנסת כץ, נמק לוועדה מדוע יש לפטור את הצעת החוק שלך מחובת הנחה.

ישראל כץ: הנושא הוא נושא חשוב מבחינה מהותית, מבחינת שמירה על הדמוקרטיה הישראלית.

ישראל כץ: אני חושב שבכל דמוקרטיה הדבר הבסיסי ביותר הוא לא לאפשר לאף גוף, ולא חשוב מה האידיאולוגיה שלו, להרוס את הדמוקרטיה מבפנים.

ישראל כץ: הדחיפות של ההצעה היא מאחר שהפעילות של הפלג הצפוני של התנועה האסלאמית, בראשות השיח' ראאד סלאח, נמשכת באופן מתמיד ובלתי פוסק, מתוך מגמה ברורה ליצור מדנים, להסית נגד מדינת ישראל, נגד העם היהודי.

ישראל כץ: הפעילות, שנעה במעגלים של ניסיון ללבות תנועות אסלאמיות קיצוניות בעולם ובאזור ולנסות להקצין ולסכסך ולהסית גורמים פנימיים בתוך מדינת ישראל, כאילו מדינת ישראל וכאילו העם היהודי רוצים להרוס את מסגד אל-אקצה – יש כאן פעילות שנמשכת שנים ומגיעה לשיא בתקופה הזאת.

מוחמד ברכה: ההנמקה צריכה להיות לגבי הדחיפות, גברתי, לא לגבי המהות.

מוחמד ברכה: מה דחוף פה?

ישראל כץ: חבר הכנסת ברכה, אני מבין שמה שמעניין אותך זה רק עניין הדחיפות.

ישראל כץ: אני מקווה שהממשלה תלך בעקבות הכנסת, ולכן הדחיפות נובעת כאן, לעצור באופן מיידי.

ישראל כץ: לשלוח מסר שמדינת ישראל לא השתגעה, שיש לה עדיין יצר קיום.

ישראל כץ: לכן אני פונה גם אליך, אביגדור יצחקי.

ישראל כץ: אני רואה שאתה מנסה לשכנע חברי כנסת לשנות את עמדותיהם ולא לתמוך בהצעה הזאת.

ישראל כץ: זו הצעה נורמאלית, זו הצעה שבציבור יש בה תמיכה באחוזים גבוהים ביותר.

ישראל כץ: אני בטוח שמרבית תומכי מרצ תומכים בהצעה הזאת.

ישראל כץ: אני בטוח שמרבית תומכי מפלגת העבודה ורוב עצום מבין אלה שהצביעו בעבור קדימה תומכים בהצעה הזאת.

ישראל כץ: יהיה חבל אם אנשים פוליטיים כאן יפגינו ניתוק ממה שהציבור רוצה.

ישראל כץ: אני רוצה לראות אותך, חבר הכנסת שנלר, אם חלילה לא תתמוך בהצעה הזאת - - -

רוחמה אברהם-בלילא: אל תתייחס לחברי הכנסת.

ישראל כץ: אני רוצה לראות כל חבר כנסת כאן הולך לציבור שלו.

ישראל כץ: יושבת-ראש הוועדה, אני רוצה לראות אותך הולכת לציבור שלך ומנסה להראות – במידה שתצביעי נגד ולא תתמכי - - -

אחמד טיבי: אין קוורום.

ישראל כץ: אני חושב שהשיטות האלה הן שיטות פסולות.

אביגדור יצחקי: גדעון סער לימד אותנו את השיטות האלה.

ישראל כץ: חבר הכנסת זאב, רק לפני עשר דקות התחייבתם לתמוך בדבר הזה כאן.

ישראל כץ: ש"ס, במהירות כל כך גדולה, מפירה את התחייבויותיה?

ישראל כץ: כנ"ל סיעת הגמלאים וגורמים אחרים.

ישראל כץ: אני חושבת שהפעילות שמאורגנת כאן, לנסות למנוע מאנשים להיות בדיון ולכפות עליהם – מילא בסעיף הקודם עוד נימקתם עניינים פרוצדוראליים.

ישראל כץ: איך יכול להיות בעניין הזה שיושב-ראש הקואליציה או כל גורם אחר ינסה למנוע הצבעה על חוק שהדחיפות שלו היא מסר?

ישראל כץ: חבר הכנסת טיבי, היה עדיף שתתמודד עם הטיעונים ולא תנהג כגנב במחתרת.

ישראל כץ: נכנס ויוצא.

ישראל כץ: כדאי שהכנסת והוועדה יגלו בגרות בנושא כל כך מהותי ויבואו ויצביעו בלי התחכמויות של בריחה שמתאימה אולי לסעיף טכני ולא לחוק כל כך מהותי.

ישראל כץ: אם זה לא יאושר, זה יהיה מסר חמור מאוד לציבור, כל אחד והציבור שלו.

ג'מאל זחאלקה: אין שום דבר מהותי בבקשה של פטור מחובת הנחה.

ישראל כץ: אפשר לשלוח מסר דחוף לציבור, שהכנסת היא עדיין כנסת נורמאלית, שבאה להגן כאן על ערכי המדינה.

רוחמה אברהם-בלילא: חבר הכנסת כץ, אני מוכרחה לומר שאני לא אוהבת את מה שנעשה כאן.

רוחמה אברהם-בלילא: חבר הכנסת טיבי, אתה בחדר, אני עוברת להצבעה, יש לי תשעה.

רוחמה אברהם-בלילא: או שאתה בפנים או שאתה בחוץ.

רוחמה אברהם-בלילא: מה קורה כאן?

ישראל כץ: הרי אנשים השתתפו כאן בדיון.

ישראל כץ: מה החוכמות האלה?

ישראל כץ: כשמתחיל דיון בממשלה בקוורום נדרש, בפתיחת הדיון הוא נדרש.

רוחמה אברהם-בלילא: אין תשעה, אני לא יכולה להצביע.

אסתרינה טרטמן: אני רוצה לשאול את היועצת המשפטית, האם לפי התקנון הקוורום שנדרש מתחייב בתחילת הישיבה או בשעת ההצבעה?

עו"ד ארבל אסטרחן: בשעת ההצבעה.

רוחמה אברהם-בלילא: חבר הכנסת כץ, גם אני לא אוהבת מה שנעשה בדקות האחרונות.

רוחמה אברהם-בלילא: כרגע צריך להכריע אם להביא את זה בעד או נגד.

רוחמה אברהם-בלילא: אני לא חושבת שהיתה פה התנהלות נכונה, אבל קטונתי בעניין הזה.

רוחמה אברהם-בלילא: לחברי הכנסת יש השיקולים שלהם.

רוחמה אברהם-בלילא: לכן, חבר הכנסת כץ, אני לא מביאה את הנושא כרגע להצבעה, אבל אביא אותו לסדר-יומה של הוועדה מחר.

רוחמה אברהם-בלילא: אני מודה לך.

רוחמה אברהם-בלילא: 3.

רוחמה אברהם-בלילא: בקשת חברי הכנסת להקדמת הדיון בהצעות החוק הבאות, לפני הקריאה הטרומית: ב.

רוחמה אברהם-בלילא: הצעת חוק התגמולים לנפגעי פעולות איבה (תיקון – החלת חוק על נפגעים שנפגעו טרם קום המדינה), התשס"ז-2007, הצעת חברת הכנסת אורית נוקד

רוחמה אברהם-בלילא: ההצעה הבאה, בקשת חברי הכנסת להקדמת הדיון בהצעת חוק התגמולים לנפגעי פעולות איבה (תיקון – החלת חוק על נפגעים שנפגעו טרם קום המדינה), התשס"ז-2007, הצעת חברת הכנסת אורית נוקד.

רוחמה אברהם-בלילא: חברת הכנסת נוקד לא נמצאת.

רוחמה אברהם-בלילא: 3.

רוחמה אברהם-בלילא: בקשת חברי הכנסת להקדמת הדיון בהצעות החוק הבאות, לפני הקריאה הטרומית: ג.

רוחמה אברהם-בלילא: בהצעת חוק סדרי שלטון ומשפט (ביטול החלת המשפט, השיפוט והמינהל) (תיקון – התקנת תקנות), התשס"ז-2007, הצעת חבר הכנסת אביגדור יצחקי

רוחמה אברהם-בלילא: הבקשה הבאה, בקשת חברי הכנסת להקדמת הדיון בהצעת חוק סדרי שלטון ומשפט (ביטול החלת המשפט, השיפוט והמינהל) (תיקון – התקנת תקנות), התשס"ז-2007, הצעת חבר הכנסת אביגדור יצחקי.

רוחמה אברהם-בלילא: חבר הכנסת יצחקי, אנא הסבר לוועדה מדוע אתה מבקש לפטור את הצעת החוק שלך מחובת הנחה.

אביגדור יצחקי: גברתי היושבת-ראש, קיים חוק במדינת ישראל, שאומר שעל כל פינוי של שטחים שהם בריבונות ישראלית נמצא מצב שבו הדבר הזה זקוק למשאל-עם.

אביגדור יצחקי: אבל לצערי הרב, הדבר שבו נתקלנו הוא שהחוק כפי שהוא הוצע בזמנו יצר מצב שבו החוק תלוי ומותנה במצב שבו יהיה חוק יסוד של משאלי-עם במדינת ישראל.

אביגדור יצחקי: אבל מאחר שאנחנו מכירים את המצב הפוליטי ואנחנו יודעים שבקואליציה הנוכחית ובהרכבה הנוכחי הנושא של משאל-עם כמעט ואין לו שום סיכוי למצב שבו נצליח להעביר חוק שהוא חוק משאל-עם, אזי אנחנו מבקשים בצורה שאינה משתמעת לשתי פנים לעשות שינוי של סעיף אחד בחוק.

אביגדור יצחקי: מאחר שהתחולה של החוק באה ממצב שבו החוק לא חל, כי אין חוק שהוא חוק יסוד משאלי-עם, וכמו שאמרתי לא יהיה כנראה בתקופה הקרובה חוק יסוד משאלי-עם, למרות האופטימיות של יושב-ראש ועדת החוקה, חוק ומשפט.

אביגדור יצחקי: מאחר שאנחנו יודעים שבעיקר הקהל הדתי מתנגד לחוק כזה, לכן אנחנו מבקשים לשנות את החקיקה במצב הזה, שבו ועדת הבחירות המרכזית תתקין תקנות לעניין אופן עריכתו של משאל-עם, כמשתמע מסעיף 3.

אביגדור יצחקי: זה אומר שבעצם החוק נכנס לתחולתו, אבל מי מרכיב את ועדת הבחירות המרכזית?

אביגדור יצחקי: את ועדת הבחירות המרכזית מרכיבות כלל הסיעות של הבית, על-פי ההרכב שלהן בתוך הבית.

אביגדור יצחקי: לכן הבקשה היא, שמאחר שהם אלה שיביאו לידי מצב שבו הם יקבעו את סדרי משאל העם, זה בעצם כאילו הכנסת החליטה, בצורה כזאת או אחרת, איך ייערך משאל העם.

אביגדור יצחקי: במקום לעשות חוק יסוד משאל-עם, אנחנו בעצם מקצרים את התהליך.

אביגדור יצחקי: מאחר שהנושא של הסורים מתחיל להתחמם, אנחנו שומעים גם את ראש הממשלה מתחיל לדבר בעד העניין ושומעים אחרים, הכוונה היא לנסות ולעשות את זה לפני שיגיעו מצב כזה, ולכן הדחיפות.

אביגדור יצחקי: כל ראש ממשלה או ממשלה בישראל לא ייכנס למשא-ומתן עם סוריה אם לא יהיה לו איזשהו גיבוי של העם.

אביגדור יצחקי: אני חושב שדווקא הדבר הזה יאפשר לראש ממשלה ללכת למצב שבו הוא הולך למשא-ומתן עם הסורים, למרות שאני באופן אישי נגד הדבר הזה.

רוחמה אברהם-בלילא: תודה.

רוחמה אברהם-בלילא: עו"ד דלית דרור, בבקשה.

עו"ד דלית דרור: בשנת 1999, בעת שהיו המגעים בקמפ-דיוויד, נחקק חוק סדרי שלטון ומשפט, שקובע שכל אימת שהממשלה מחליטה שמשפט שיפוט ומנהל שלה לא יחולו על שטח – ההחלטה הזאת שלה טעונה אישור הכנסת, ברוב חבריה, זאת אומרת 61 חברי כנסת, וההחלטה של הכנסת טעונה אישור במשאל-עם.

עו"ד דלית דרור: אלא שיש סעיף נוסף, סעיף 4 באותו חוק שאומר, שתחילתו של הסעיף שדורש את משאל העם תהיה רק לאחר חוק יסוד: משאל-עם, וזאת מכיוון שמשאל-עם הוא שינוי משטרי משמעותי, הוא מוסד חדש בדמוקרטיה הישראלית, שהיא דמוקרטיה פרלמנטרית, ייצוגית, והמחשבה היתה שיש צורך בחוק יסוד.

עו"ד דלית דרור: זה מה שנאמר בסעיף 4.

עו"ד דלית דרור: באותה עת הכנו במשרד המשפטים הצעת חוק יסוד: משאל-עם, שמסדירה את הנושא הזה.

עו"ד דלית דרור: אני לא יכולה לומר שום דבר על ההיתכנות הפוליטית, זה לא המקצוע שלי, אבל יש שאלה גדולה האם חוק יסוד צריך להיות משאל-עם, או אולי היא יכולה להיות בחוק רגיל.

עו"ד דלית דרור: למשל זה עלה כאשר חבר הכנסת בני אלון הגיש הסתייגות לחוק פינוי-פיצוי, חוק ההתנתקות, וביקש להוסיף שתחילתו של החוק הזה תהיה תלויה במשאל-עם, ואז הכנסת משאל-עם בחוק רגיל ולא בחוק יסוד.

עו"ד דלית דרור: אבל משאל-עם לא יכול להיעשות בתקנות.

עו"ד דלית דרור: זה הסדר ראשוני מובהק, יש פסיקה.

עו"ד דלית דרור: זאת לא פסיקה שקשורה לוויכוחים עם בית המשפט על חוק יסוד מול חוק, אלא על תקנות מול חקיקה ראשית.

עו"ד דלית דרור: ועדת הבחירות המרכזית איננה מתקינה תקנות בשום מקרה אחר.

עו"ד דלית דרור: בחוק הבחירות לכנסת, נוסח משולב, סעיף 145, שר הפנים מתקין תקנות לביצוע הבחירות, אז הוא צריך את הסכמת ועדת הבחירות המרכזית.

עו"ד דלית דרור: אבל תקנות מתקינים שרים ולא ועדת הבחירות המרכזית.

עו"ד דלית דרור: אבל משאל-עם הוא נושא שאיננו יכול להיות בתקנות.

עו"ד דלית דרור: היום ועדת הבחירות מוסמכת לפי חוק, היא גוף סטטוטורי, יש לה רק את מה שהמחוקק נתן לה.

עו"ד דלית דרור: היא מוסמכת לבצע בחירות לפי חוק הבחירות, היא לא מוסמכת לבצע משאל-עם.

עו"ד דלית דרור: האם יהיה מימון, האם המימון יינתן לפי סיעות או לא לפי סיעות.

עו"ד דלית דרור: הרי למשל אם היה משאל-עם על ההתנתקות, זה חוצה סיעות.

עו"ד דלית דרור: כל זה חייב להיות בחוק ראשי, לא יכול להיות בתקנות.

עו"ד דלית דרור: הצעת החוק הזאת לא יכולה להתקדם בדבר מאוד מהותי, שהיא מכניסה פה את כל השאלות של משאל-עם לתקנות.

עו"ד דלית דרור: זה לא יכול להיות.

עו"ד דלית דרור: לכן היא לא נכונה באופן בסיסי.

עו"ד דלית דרור: מבחינת הדחיפות, אני לא רואה פה הסכם שלום שהשבוע יש רוב של 61 לאישור שלו, וכל מה שחסר זה משאל-עם.

עו"ד דלית דרור: לא ברור לי למה נושא כל כך קונסטיטוציוני בסיסי צריך להיעשות בדחיפות כזאת של פטור מחובת הנחה.

רוחמה אברהם-בלילא: אני מודה לך, גברתי.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: ה צ ב ע ה בעד – 12 נגד – 1 נמנעים – אין 12 בעד, מתנגד אחד, אין נמנעים.

רוחמה אברהם-בלילא: לפיכך אני קובעת שהצעת חבר הכנסת יצחקי קיבלה פטור מחובת הנחה.

רוחמה אברהם-בלילא: 4.

רוחמה אברהם-בלילא: המלצת הוועדה הציבורית לקביעת שכר ותשלומים אחרים לחברי הכנסת בנושא: "השתתפות בהוצאות לינה בירושלים של עוזרים פרלמנטריים"

רוחמה אברהם-בלילא: אני מבקשת שנאשר את הנוסח הבא: ביום ה-2 בפברואר 2007 אישרה ועדת הכנסת שלוש המלצות של הוועדה הציבורית לקביעת שכר ותשלומים אחרים לחברי הכנסת.

רוחמה אברהם-בלילא: בין ההמלצות היתה המלצה בדבר השתתפות בהוצאות לינה של עוזרים פרלמנטריים המתגוררים רחוק מהעיר.

רוחמה אברהם-בלילא: במהלך הישיבה העלו חברי הכנסת המתגוררים במרחק רב מירושלים את הבעיה הבאה של נושא מימון לינה לעוזרים הפרלמנטריים.

רוחמה אברהם-בלילא: לעתים אכסניית רבין, שלינה בה עולה 190 שקלים, וזה הבסיס למימון הכנסת, מלאה, ועוזרים נאלצים לישון במקום מעט יותר יקר.

רוחמה אברהם-בלילא: נמסר כי לינה במלון "מגדלי הכנסת" עולה 220 שקלים, בהסדר של הכנסת.

רוחמה אברהם-בלילא: לפיכך ועדת הכנסת פנתה לוועדה הציבורית כדי שתשקול הגשת המלצה שלפיה יתאפשר לחשב הכנסת לאשר השתתפות בהוצאות לינה לעוזר פרלמנטרי בהתאם לקריטריונים הקיימים בסכום של 220 שקלים במקום 190, וזאת במקרים שבהם עוזר פרלמנטרי אינו יכול ללון באכסניית רבין עקב תפוסה מלאה.

רוחמה אברהם-בלילא: הוועדה הציבורית סבורה שיש מקום לקבל את בקשת חברי ועדת הכנסת, וממליצה לתקן את ההוראות בעניין השתתפות בהוצאות לינה של העוזרים הפרלמנטריים כאמור.

רוחמה אברהם-בלילא: ההמלצה הונחה על שולחן הכנסת ביום 26 בפברואר 2007, ולא התקבלו השגות כלשהן.

רוחמה אברהם-בלילא: בינתיים גם חשב הכנסת הגיע להסדר עם מלון "מגדלי הכנסת" על סכום של 190 שקלים.

רוחמה אברהם-בלילא: עם זאת, ההמלצה היא עקרונית ומקובלת גם על ועד העוזרים הפרלמנטריים, ולכן אני מציעה לכם לקבלה.

רוחמה אברהם-בלילא: מי בעד לקבל את ההמלצות?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: ה צ ב ע ה בעד – רוב נגד – אין נמנעים – אין ההמלצות התקבלו.

רוחמה אברהם-בלילא: תודה.

רוחמה אברהם-בלילא: שוחחתי עם חבר הכנסת מרגי, שמכהן כיושב-ראש ועדת המשנה לעניין שכר חברי הכנסת.

רוחמה אברהם-בלילא: יש כמה שאלות באשר לעצם העובדה שיש חברי כנסת שהורשעו עם קלון, ועדיין חלקם יושבים בבתי-כלא ועדיין מקבלים את ההטבות, כמו עיתון וכו'.

רוחמה אברהם-בלילא: שאלו אותי מדוע ועדת הכנסת לא דנה בסוגיה הזאת.

רוחמה אברהם-בלילא: לפיכך הטלתי על חבר הכנסת מרגי, שמכהן כיושב-ראש ועדת המשנה, לדון בסוגיה הזאת ולהביא לנו את ההמלצות עד תום השבוע הזה.

רוחמה אברהם-בלילא: לאחר מכן ההמלצות יובאו בפני מליאת ועדת הכנסת.

רוחמה אברהם-בלילא: אני מודה לכם, חברים.

רוחמה אברהם-בלילא: הישיבה נעולה.